**Ossi Jalmari Karttunen** (s. 17. maaliskuuta 1948 Imatra) on suomalainen entinen pikajuoksija. Hän oli Suomen parhaita pikajuoksijoita 1960- ja 1970-luvuilla. Karttusella on lukuisia henkilökohtaisia Suomen mestaruusmitaleja sekä arvokisa- ja maaotteluedustuksia. Hän edusti Työväen Urheiluliiton urheiluseuroja Tainionkosken Tähteä ja Tainionkosken Kisaa.

Karttunen voitti 200 metrin juoksun Suomen mestaruuden jo 18-vuotiaana vuonna 1966. Ensimmäisen Suomen ennätyksensä Karttunen juoksi 200 metrillä vuonna 1968 nuorten pohjoismaisessa kolmimaaottelussa Växjössä. Hän alitti kymmenyksellä Voitto Hellstenin 12 vuotta vanhan ennätyksen juoksemalla ajan 21,2. Samana vuonna hän juoksi uuden 100 metrin SE:n ajalla 10,5.

Berliinin kansainvälisissä kilpailuissa syyskuussa 1969 Karttunen paransi omaa 200 metrin ennätystään aikaan 20,9. Hän juoksi myös 100 metrin Suomen ennätyksen 10,4 Budapestissä 13. kesäkuuta 1970. Suomi–Tšekkoslovakia-maaottelussa Prahassa 1970 Karttunen oli parantamassa maajoukkueessa 4 × 100 metrin viestiennätystä lukemiin 40,0 ja 4 × 400 metrin ennätystä lukemiin 3.07,1. Iso-Britannia–Espanja-maaottelussa 1972 viestijoukkue Stig Lönnqvist, Ari Salin, Karttunen, Markku Kukkoaho juoksivat uuden SE:n ja Pohjoismaiden ennätyksen 3.06,5. Münchenin kesäolympiakisoissa 1972 joukkue sijoittui kuudenneksi 4 × 400 metrin viestissä uudella SE-ajalla 3.01,1.

TUL:n mestaruuden Karttunen saavutti 100 ja 200 metrillä vuosina 1966–1971 ja TUL:n viestimestaruuden 4 × 400 metrillä 1971 ja 200 metrillä 1972. EM-kisoissa 100 metrillä Karttunen selvisi välieriin Ateenassa 1969 ja Helsingissä 1971. Hän oli Roomassa 1974 viides 400 metrin juoksussa. Kansainvälisen sotilasurheiluliitto CISM:n MM-kisoista Karttusella on hopea 200 metriltä vuodelta 1969. Karttusen veli Kauko Karttunen on myös pikajuoksun (4 × 400 metrin viestinjuoksun) Suomen mestari.

Karttunen tuli tunnetuksi haalistuneesta vaaleanpunaisesta reikäpaidastaan. Lempinimi "Tainionkosken sfinksi" juontuu sanonnasta "vaikenee kuin sfinksi". Alajärvellä tehdyssä haastattelussa 1966 Karttunen ei vastannut yhteenkään toimittaja Antero Raevuoren kysymykseen vaan pureskeli vain heinäkortta. Seuraavana päivänä Raevuori nimitti Karttusta *Helsingin Sanomissa* Tainionkosken sfinksiksi ja nimi jäi elämään.

Saavutukset Kalevan kisoissa
----------------------------

* 100 metrin juoksu
	+ SM-kulta 1968, 1969, 1979
	+ SM-hopea 1966, 1971
* 200 metrin juoksu
	+ SM-kulta 1966, 1967, 1968, 1969, 1970, 1973 (20,5), 1974, 1977 (20,95)
	+ SM-hopea 1976 (21,03), 1978 (20,95)
	+ SM-pronssi 1975 (21,15), 1971
* 400 metrin juoksu
	+ SM-kulta 1975 (47,35), 1976 (46,53), 1978 (46,74)
	+ SM-hopea 1974 (46,0)
	+ SM-pronssi 1972 (47,7)
* 4 × 100 metrin viestijuoksu
	+ SM-pronssi 1971
* 4 × 400 metrin viestijuoksu
	+ SM-kulta 1973
	+ SM-pronssi 1971

Henkilökohtaiset ennätykset
---------------------------

* 60m 6,6, 6,86
* 100m 10,53
* 200m 20,80
* 300m 34,0
* 400m 45,87

Lähteet
-------

* Ossi Karttunen Tilastopaja (vaatii kirjautumisen, maksullinen palvelu).

### Viitteet

1. ↑  Yleisurheilun vanhimman SE-tuloksen tekijä erakoitui urheilupiireistä – vaivat vaiensivat legendan *Yleisurheilu*.  18.7.2017. Ilta-Sanomat. Viitattu 30.8.2021.
2. ↑  Kauko Karttunen Tilastopaja (vaatii kirjautumisen, maksullinen palvelu).
3. ↑  Ossi Karttunen vaaleanpunaisessa paidassaan 100 metrin kilpailussa vuonna 1968 *Yle Areena*. Viitattu 4.8.2015.
4. ↑  Peltola, Vesa-Matti: Ossi Karttusen ja Asko Pesosen lempinimien synty  2005. Suomen Urheilutietäjät ry. Viitattu 4.8.2015.

Aiheesta muualla
----------------

* Yle Elävä arkisto: Yleisurheilun EM-kisat Roomassa 1974

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |